Í kanningini verður m. a. komið inn á javnstøðu millum kynini í sambandi við heimið, arbeiðsmarknaðin, nevndir og leiðslu, lønarviðurskifti, pensjón, býti av barnsburðarfarloyvi, politikk og útbúgvingarskipan. Haraftrat verður spurt, um myndugleikar eiga at lóggeva og seta ítøkilig tiltøk í verk fyri at betra um javnstøðuna. Kanningin vísir m. a., at meirilutin av føroyingum er ímóti at lóggeva um javnstøðu. 39% av monnunum og 17% av kvinnunum halda ikki javnstøðu vera nakran trupulleika í Føroyum. Sambært kvinnunum eru lønarmunurin millum kynini, lága kvinnuumboðanin í nevndum og ovastu leiðslu í vinnulívinum og í politikki størstu javnstøðutrupulleikarnir. Hvørki menn ella kvinnur halda tað vera ein stórvegis javnstøðutrupulleika, at menn ikki verða útbúnir eins nógv og kvinnur. Hesin hugburður eigur at vekja ans, tí formaliserað vitan, útbúgving og førleikar eru avgerandi fyri, hvussu vit sum einstaklingar og samfelag fara at klára okkum í einum støðugt meira globaliseraðum heimi. Javnstøðunevndin hevur tikið stig til og fíggjað kanningina. Karin Jóhanna L. Knudsen frá Granskingardeplinum fyri samfelagsmenning hevur staðið fyri kanningararbeiðinum og skrivað frágreiðiningina. Dátuinnsavningin fór fram í november og desember 2011.